Sangyaw

Ang Sangyaw ay isang pista na ginaganap tuwing Hunyo sa Lungsod ng Tacloban sa probinsiya ng Leyte sa Pilipinas.

Kasaysayan
Itinatag ang Pista ng Sangyaw noong 1974 ni Imelda Marcos na noon ay Unang Ginang ng Pilipinas bilang pinakatampok na bahagi ng pagdiriwang ng pista ng Tacloban.

Ang salitang sangyaw ay nangangahulugan ng magpahayag o magbalita ng isang balita sa lokal na dayalekto. Ipinagdiriwang ang Pista ng Sangyaw dahil itinuring ng mga Waray na karapat-dapat na ipahayag o ipasa sa susunod na henerasyon ang paniniwala na ang rebulto ng Sto. Niño, ang santong patron ng Lungsod ng Tacloban, ay nakaligtas sa pagkawasak ng barko noong siglo 1880.

Pagkatapos ng Himagsikan ng Lakas ng Bayan (Inggles: People Power Revolution) ay nahinto ang pagdiriwang ng Sangyaw at pinalitan ng pagdiriwang ng Pintados-Kasadyaan.

Noong 2008 ay binuhay ang Pista ng Sangyaw ni Alfred Romualdez na noon ay alkalde ng Lungsod ng Taloban. Kasama sa mga nagtanghal sa Sangyaw noong taong ito ang mga kinatawan mula sa Pista ng MassKara ng Lungsod ng Bacolod at Pista ng Sinulog ng Lungsod ng Cebu.  Ang Sangyaw ay ang opisyal na pista ng lungsod. 

Mga pagdiriwang
Kasama sa pagdiriwang ng Sangyaw ay ang Sangyaw Awards, ang mga pangkulturang palabas gabi-gabi, Sangyaw Music Festival, patimpalak ng kagandahan sa Miss Tacloban, ang Balik Tacloban Night, Sangyaw Ball, ang paghahanap sa Sangyaw Queen, at ang parada sa lansangan na tinawag na Parade of Lights.

Parade of lights
Ginaganap ang Sangyaw Parade of Lights mula takipsilim hanggang gabi ng Hunyo 29. Ito ay isang kompetisyon ng pagsayaw sa lansangan na nilalahukan ng mga kinatawan mula sa iba't ibang paaralan, barangay at lokal na pamahalaan. Dito ay ipinapakita ng mga kalahok ang kanilang makasining na pagpapahayag ng kanilang debosyon sa Sto. Nino.

Noong 2023 ay nagbigay ng PHP150,000 ang pamahalaan ng Lungsod ng Tacloban para subsidyo sa transportasyon, pagkain, at tirahan o akomodasyon ng mga kasali. Noong taon din iyon ay nagkamit ng PHP500,000 ang nanalong kampeon at PHP300,000 at PHP200,000 para sa mga kasunod na nanalo. Ang paghusga sa mga kalahok ay nakabatay sa tema, epekto ng mga pailaw, pagganap, pagkamalikhain, koreograpia at musikalidad sa parada.

Mga sanggunian

Kategorya:Mga pista sa Pilipinas